Rottweiler wat kinders aanval, 'tree vreemd op' | Netwerk24
Deur Ané van Zyl 26 Februarie 2020 19:21
Die kinderoppasser wat Saterdag toegekyk het hoe haar ouers se Rottweiler twee jong kinders aanval, sê sy is geskok oor sy optrede en spyt hy moes van kant gemaak word.
Riaan met sy kinders Sebastiaan en Ariana. Foto: Facebook
Die oppasser, 'n 22-jarige vrou wat anoniem wil bly, sê sy en die twee kinders, Sebastiaan (11) en Ariana (6) Snyman is erg getraumatiseer ná die voorval en sukkel om daaroor te praat.
"Die Rottweiler se optrede was regtig baie vreemd, want hy was nie 'n aggressiewe hond nie," sê sy. "Ek het hom die bynaam 'Teddy Bear' gegee, juis omdat hy so saggeaard was. Hy is egter intussen van kant gemaak omdat sy optrede nie aanvaarbaar was nie."
Die kinders het Saterdag by die kinderoppasser in Caledon gebly terwyl hul ouers, Aileen en Riaan, 'n afspraak in Somerset-Wes gehad het.
Toe sy die kinders wou neem om pizza te gaan koop, het een van die twee reuns die dogtertjie, Ariana, aangeval. Sebastiaan het die aanval probeer keer.
In die proses het hy groot bytplekke aan sy bene gekry terwyl die hond ook 'n gat in Ariana se bobeen gebyt en haar ander been aan die agterkant lelik stukkend gebyt het.
Die kinders het uiteindelik van die hond ontsnap en het mediese behandeling gekry. Sebastiaan se wonde is toegewerk en Ariana kry steeds behandeling. Sy moet volgens Aileen 'n veloorplanting kry.
"Sy kla baie van pyn," het Aileen Snyman Woensdag gesê.
"Dit gaan darem goed met Sebastiaan en hy en sy pa het vandag vir my en Ariana in die hospitaal kom kuier."
Die oppasser sê sy ontvang behandeling en word ondersteun deur die gemeenskap, vriende en familie.
"Ek en my ma is daagliks in kontak met Riaan of Aileen en ons ondersteun mekaar ook. In hierdie stadium bid ons net vir genesing vir Ariana, Sebastiaan en myself."